McBride daag Valke-baas uitRobert McBride tydens die perskonferensie in Pretoria. Foto: Jonisayi Maromo/ANA Robert McBride, die hoof van die onafhanklike polisie-ondersoekdirektoraat (Opod), het Dinsdag die hoof van die Valke in Gauteng, genl. Prince Mokotedi, uitgedaag om ŉ gelyktydige leuenverklikkertoets te ondergaan om sy onskuld te bewys, nadat Mokotedi ernstige kriminele aanklagte teen hom ingedien het. Mokotedi het Maandag verskeie aanklagte, wat hoogverraad, korrupsie, dwarsboming van die gereg, belastingontduiking en spioenasie insluit, teen McBride, Shadrack Sibiya, die voormalige Gautengse hoof van die Valke, Paul O’Sullivan, forensiese ondersoeker en kapt. Candice Coetzee, ŉ ondersoekbeampte, ingedien. Die vier word daarvan beskuldig dat hulle probeer om pres. Jacob Zuma te verdryf. McBride het Dinsdag tydens ŉ perskonferensie in Pretoria gesê die aantygings teen hom pla hom nie en net soos die vorige uitleweringsake teen hom en Sibiya nie kon standhou nie, sal die jongste aanklagte ook nie. “Ek wil graag die klaer in die saak, genl. Prins Mokotedi, uitdaag om ŉ leuensverklikkerstoets terselfdertyd op regstreekse televisie te ondergaan. Ons sal daarvoor betaal,” het McBride gesê. “Dit maak nie saak wat jy doen nie, die waarheid kan nie met rook en spieëls verander word nie. Hierdie is ‘n foefie net soos die vuurpoel-storie [by Zuma se Nkandla-woning]. Ons is nie bang hiervoor nie. Dit sal in duie stort, net soos die uitleweringsake. Ons sal nie geïntimideer word nie,” het hy gesê. Hy het gesê die tydsberekening is duister en moet bevraagteken word.